આજે અમારે પ્રખ્યાત હેવલોક ટાપુ પર જવાનું હતું. એક રાત ત્યાં જ રહેવાનું હતું. હેવલોક ટાપુ પોર્ટબ્લેરથી 54 કિ.મી. પૂર્વમાં છે. સવારે 6:30 વાગે શિપમાં ગયા. ત્યાં જતાં 4 કલાક લાગે છે. હેવલોક નાનું ગામ છે. કિનારા પર જરૂરી સામાન માટે થોડી દુકાનો છે. ડોલ્ફિન રિસોર્ટમાં અમારો ઉતારો હતો. આ રિસોર્ટ દરિયાકિનારે જ છે, રૂમમાંથી ખૂબ સુંદર શાંત દરિયાનાં દર્શન થતાં હતાં. બપોરે જમીને આરામ કરીને ત્યાંથી રાધાનગર બીચ ગયા. રાધાનગર બીચ દુનિયામાં ખૂબ સુંદર બીચોમાંથી એક છે. અહીં દરિયાનું પાણી ખૂબ જ ચોખ્ખું છે. નાહવાની મજા આવે એવો દરિયાકિનારો છે. બે કલાક દરિયાના પાણીમાં મજા કર્યા બાદ સૂર્યાસ્ત જોયો. અહીં સૂર્યાસ્ત ખૂબ સુંદર દેખાય છે. 5:30 વાગ્યે સૂર્ય અસ્ત થાય છે. ડોલ્ફિન રિસોર્ટમાં પાછા ફરીને વિરામ લીધો. રિસોર્ટની સામે દરિયામાં મળસકે 5:30 વાગ્યે સૂર્યોદય સરસ દેખાય છે. સવારે થોડા મિત્રોએ આ મજા માણી.